หุ้นไทย9ต.ค.ปิดลบ 12.23 จุด
ดัชนีตลาดหุ้นไทยปิดตลาดที่ 1,292.48 จุด ลดลง 12.23 จุด หรือ 0.94% มีมูลค่าการซื้อขาย 40,065.40 ล้านบาท
9 ต.ค. 2555

ดัชนีตลาดหุ้นไทยปิดตลาดที่ 1,292.48 จุด ลดลง 12.23 จุด หรือ 0.94% มีมูลค่าการซื้อขาย 40,065.40 ล้านบาท




ดัชนีหุ้นไทยวันนี้ (9 ต.ค.) เคลื่อนไหวผันผวนหนัก โดยในช่วงเช้ามีแรงซื้อเก็งกำไรตามดัชนีตลาดหุ้นเพื่อนบ้านที่ยืนในแดนบวกได้ แต่ในช่วงบ่ายกลับมีแรงเทขายออกมาต่อเนื่อง กดดันดัชนีปรับตัวลดลงแรงและปิดที่ระดับต่ำสุดของวัน โดยวันนี้ตลาดปิดที่ระดับ 1,292.48 จุด ลดลง 12.23 จุด หรือ 0.94% มีมูลค่าการซื้อขาย 40,065.40 ล้านบาท
หลักทรัพย์ที่มีการซื้อขายสูงสุด 5 อันดับได้แก่1. PF ปิดที่ 1.21 บาท เพิ่มขึ้น 0.06 บาท มูลค่าการซื้อขาย 1,760.38 ล้านบาท2. PTT ปิดที่ 315 บาท ลดลง 3 บาท มูลค่าการซื้อขาย 1,714.01 ล้านบาท3. PTTGC ปิดที่ 59.75 บาท ลดลง 1.50 บาท มูลค่าการซื้อขาย 1,273.10 ล้านบาท4. INTUCH ปิดที่ 65 บาท เพิ่มขึ้น 0.25 บาท มูลค่าการซื้อขาย 1,038.75 ล้านบาท5. CPF ปิดที่ 33.50 บาท ลดลง 1 บาท มูลค่าการซื้อขาย 1,021.57 ล้านบาท
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ดัชนีหุ้นไทยวันนี้แกว่งตัวผันผวนมาก โดยในช่วงเช้าเคลื่อนไหวในแดนบวก ก่อนที่ในช่วงบ่ายจะมีแรงเทขายกดดันดัชนีลงมาปิดที่ระดับต่ำสุดของวัน โดยคาดว่าเป็นผลจากความกังวลเกี่ยวกับการประชุมรัฐมนตรีคลังยุโรปที่ยังไม่มีความชัดเจนเกี่ยวกับการแก้ไขปัญหาหนี้สาธารณะ ขณะที่กองทุนการเงินระหว่างประเทศ(IMF)ประกาศลดคาดการณ์เศรษฐกิจปีนี้และปีหน้าลงเหลือ 3.3% และ 3.6% ตามลำดับ
ส่วนแนวโน้มในวันพรุ่งนี้คาดว่าดัชนียังคงผันผวน แต่ให้น้ำหนักไปในทางลบ เพราะดัชนีหลุดแนวรับสำคัญที่ 1,300 จุด อาจกดดันให้มีแรงขายออกมาอีก ขณะเดียวกันนักลงทุนต้องติดตามการประชุมรัฐมนตรีคลังยูโรโซนวันนี้ว่าจะมีความคืบหน้าเกี่ยวกับการแก้ไขปัญหาหรือไม่ หากไม่มีมาตรการออกมาเลยจะสร้างความผิดหวังให้กับนักลงทุน แต่หากมีมาตรการออกมาก็อาจช่วยผลักดันตลาดได้ สำหรับกลยุทธ์ลงทุนช่วงนี้แนะนำชะลอการซื้อขายเพื่อรอดูสถานการณ์ ให้แนวรับ 1,285-1,290 จุด ส่วนแนวต้านอยู่ที่ 1,300 จุด